**Φιλοσοφία – Σκοπιμότητα**

Το πρόγραμμα «Ελλάδα μου, η χώρα μου!» απευθύνεται σε μαθητές/τριες της ΣΤ΄ τάξης του Δημοτικού Σχολείου και έχει σκοπό την προβολή – τη διαφήμιση του τόπου ή της χώρας όπου οι μαθητές/τριες ζουν, με τον καλύτερο δυνατό τρόπο. Οι μαθητές/τριες είναι μέλη ενός τουριστικού πρακτορείου και αναλαμβάνουν τον σχεδιασμό ενός ταξιδιού της επιλογής τους στον τόπο που ζουν ή σε ένα μέρος της επιλογής τους στην Ελλάδα.

Εντάσσεται στη θεματική ενότητα «Δημιουργώ και Καινοτομώ» και συγκεκριμένα στην υποθεματική ενότητα «Επιχειρηματικότητα – Αγωγή Σταδιοδρομίας – Γνωριμία με τα Επαγγέλματα». Αξιοποιείται η διδακτική προσέγγιση της καθοδηγούμενης συνεργατικής και ανακαλυπτικής μάθησης καθώς και η μέθοδος project.

Επίσης, προτείνεται η συνεργατική στρατηγική «παιχνίδι ρόλων» (role playing), ώστε οι μαθητές/τριες να εργαστούν σε ομάδες, να αναλάβουν συγκεκριμένους ρόλους και να προβάλουν τον τόπο όπου ζουν, αξιοποιώντας ποικίλους τρόπους και ψηφιακά μέσα.

Οι μαθητές/τριες συνεργάζονται στο πλαίσιο ενός διαθεματικού σεναρίου και βιώνουν την εμπειρία της μάθησης συμμετέχοντας ενεργά. Αξιοποιούνται τα μαθήματα των ΤΠΕ και των Εικαστικών και οι μαθητές/τριες αναπτύσσουν δεξιότητες μάθησης 21ου αιώνα (4Cs) καθώς εμπλέκονται στις δραστηριότητες των εργαστηρίων. Σαν αποτέλεσμα αναπτύσσουν δεξιότητες κριτικής σκέψης, επικοινωνίας, συνεργασίας και δημιουργικότητας. Επίσης, αναπτύσσουν δεξιότητες τεχνολογίας, καθώς δημιουργούν ψηφιακές αφίσες και βίντεο. Επιπροσθέτως, αναπτύσσουν δεξιότητες διαχείρισης και δημιουργίας ψηφιακών μέσων, δεξιότητες διεπιστημονικής και διαθεματικής χρήσης των νέων τεχνολογιών καθώς και δεξιότητες πλάγιας σκέψης καθώς δημιουργούν, παράγουν και εφαρμόζουν τη νέα γνώση μέσω των τεχνών.