**Υποδειγματικό Υλικό-Δειγματικά Φύλλα εργασίας - Περιγραφή εργαστηρίων & δράσεων (3-5 φύλλα)**

**1ο Εργαστήριο:** «Ελλάδα μου, η χώρα μου!» - Ας γνωριστούμε, για να συνεργαστούμε…

**Σκοπός του εργαστηρίου** είναι η εισαγωγή των μαθητών/τριών στην ιδέα του σεναρίου με τίτλο «Ελλάδα μου, η χώρα μου!», η δημιουργία ομάδων, η σύνταξη του συμβολαίου των ομάδων και η κατανομή ρόλων και εργασιών.

**Ενδεικτική διάρκεια εργαστηρίου:** 1 διδακτική ώρα

**1η Δραστηριότητα:** Προετοιμασία-Εισαγωγή στην ιδέα του σεναρίου.

Ο/Η εκπαιδευτικός ενημερώνει τους/τις μαθητές/τριες για τη βασική ιδέα του σεναρίου. Οι μαθητές/τριες καλούνται να σχηματίσουν ομάδες και να γίνουν μέλη ενός τουριστικού γραφείου το οποίο διοργανώνει εκδρομές στον τόπο τους ή και σε οποιοδήποτε άλλο μέρος της Ελλάδας.

Γίνεται συζήτηση σχετικά με το ποιοι/ες εργάζονται σε ένα τουριστικό γραφείο, αλλά κυρίως συζητούν το γιατί κάποιος επισκέπτεται ένα τουριστικό γραφείο και τι θα τον/την έκανε να το επιλέξει. Οι απαντήσεις των μαθητών/τριών γράφονται στον πίνακα, ακολουθώντας τη στρατηγική του καταιγισμού ιδεών.

Οι απαντήσεις συζητούνται και οι μαθητές/τριες καταθέτουν τις προσωπικές τους εμπειρίες σχετικά με την εικόνα ενός τουριστικού γραφείου, αλλά και σχετικά με το τι το χαρακτηρίζει, π.χ. διαφημιστικά φυλλάδια, ιστοσελίδα, κ.λπ.

**2η Δραστηριότητα:** Δημιουργία ομάδων ειδικών – Το συμβόλαιο της ομάδας

Οι μαθητές/τριες καλούνται σε μια κόλλα Α4, αφού γράψουν το όνομά τους, να απαντήσουν στο ερώτημα: «Αν ήσασταν ιδιοκτήτης ενός τουριστικού γραφείου σε ποια ή ποιες περιοχή/ές της Ελλάδας θα θέλατε να διοργανώσετε κάποια ταξίδια;

Ο/Η εκπαιδευτικός αφού συγκεντρώσει τα φύλλα των παιδιών, τα ξαναμοιράζει, ώστε το κάθε παιδί να έχει το φύλλο ενός άλλου/μιας άλλης συμμαθητή/τριάς του. Οι μαθητές/τριες κάθονται σε κύκλο και παρουσιάζουν τον/τη συμμαθητή/τριά τους ανάλογα με το φύλλο που έχει ο/η καθένας/καθεμιά στα χέρια του/της. Μέσα από αυτή τη δραστηριότητα, αναδεικνύονται κοινές ή διαφορετικές επιθυμίες των παιδιών για τα ταξίδια που θα επιθυμούσαν να οργανώσουν.

Ο/Η εκπαιδευτικός εξηγεί στα παιδιά ότι με βάση κυρίως τις κοινές επιθυμίες τους θα σχηματιστούν οι παρακάτω ομάδες:

Ομάδα 1: Ταξιδιωτικό Γραφείο Α Ομάδα 2: Ταξιδιωτικό Γραφείο Β Ομάδα 3: Ταξιδιωτικό Γραφείο Γ Ομάδα 4: Ταξιδιωτικό Γραφείο Δ Ομάδα 5: Ταξιδιωτικό Γραφείο Ε

Στη συνέχεια, συζητούν το συμβόλαιο των ομάδων. Είναι πολύ σημαντικό τα μέλη της κάθε ομάδας να ακολουθούν βασικούς κανόνες – συμφωνίες συνεργασίας και επικοινωνίας προκειμένου να εμπλέκονται όλοι ενεργά, να αλληλοεπιδρούν με σεβασμό και να ολοκληρώσουν τις εργασίες που θα τους ανατεθούν με τον καλύτερο δυνατό τρόπο. Το συμβόλαιο διαμορφώνεται με ανοιχτή συζήτηση από όλους/ες (μαθητές/τριες, εκπαιδευτικός), την οποία συντονίζει ο/η εκπαιδευτικός. Οι τελικοί κανόνες-συμφωνίες γράφονται σε χαρτόνι, υπογράφονται από όλους/ες και αναρτώνται σε ορατό από όλους/ες σημείο της τάξης ειδικά (διαμορφωμένο για τα εργαστήρια).

Στο πλαίσιο του αναστοχασμού, οι μαθητές/τριες γράφουν σε ένα μικρό χαρτάκι (post it) μια λέξη ή μια μικρή φράση που να αντιστοιχεί στο τι έμαθαν από το εργαστήριο αυτό και το «παίρνουν» μαζί τους για το επόμενο εργαστήριο.

**2ο Εργαστήριο:** Τα Ταξιδιωτικά Γραφεία διοργανώνουν υπέροχα ταξίδια!

**Σκοπός του εργαστηρίου** είναι οι μαθητές/τριες να γνωρίσουν τρόπους διαφήμισης και προώθησης ενός προϊόντος, δημιουργώντας ένα διαφημιστικό φυλλάδιο.

**Ενδεικτική διάρκεια εργαστηρίου:** 1 διδακτική ώρα (προτείνεται αξιοποίηση του εργαστηρίου στα μαθήματα των Εικαστικών και των ΤΠΕ).

Οι μαθητές/τριες αρχικά καλούνται να δώσουν ένα όνομα στο ταξιδιωτικό γραφείο στο οποίο είναι ιδιοκτήτες. Η κάθε ομάδα συζητά και προτείνει ένα όνομα. Η κάθε ομάδα προκειμένου να εργαστεί και να προτείνει ιδέες οργάνωσης ενός ταξιδιού πρέπει να σκεφτεί τρόπους διαφήμισης του ταξιδιού αυτού. Η συζήτηση εστιάζει αρχικά στη δημιουργία ενός διαφημιστικού φυλλαδίου.

Για τον σκοπό αυτό οι ομάδες συζητούν και συμπληρώνουν το Φύλλο Εργασίας 1 (ΠΑΡΑΡΤΗΜΑ 1) προκειμένου να σκεφτούν και να οργανώσουν τη δημιουργία ενός φυλλαδίου. Για τη συμπλήρωση του Φύλλου Εργασίας 1 μπορούν να πλοηγηθούν στα διάφορα μέρη της Ελλάδας μέσω του ελεύθερου λογισμικού google earth (<https://www.google.com/earth/>).

Μπορούν επίσης να δημιουργήσουν την πρόταση του ταξιδιού τους μέσω της επιλογής του google earth «Έργα». Το «Έργο» της κάθε ομάδας μπορεί να εκτυπωθεί και να αναρτηθεί σε σημείο της τάξης ειδικά διαμορφωμένο για τα συγκεκριμένα εργαστήρια.

Αφού η κάθε ομάδα συμπληρώσει το Φύλλο Εργασίας 1 που της αντιστοιχεί και δημιουργήσει το αντίστοιχο έργο στο google earth, στη συνέχεια συζητούν στην ολομέλεια τις ερωτήσεις που συμπλήρωσαν και τις απαντήσεις τους.

Οι μαθητές/τριες αρχίζουν να διαμορφώνουν την ιδέα της δημιουργίας ενός διαφημιστικού φυλλαδίου.

Στο πλαίσιο του αναστοχασμού οι μαθητές/τριες γράφουν σε ένα μικρό χαρτάκι (post it) μια λέξη ή μια μικρή φράση που να αντιστοιχεί στο τι έμαθαν από το εργαστήριο αυτό και το «παίρνουν» μαζί τους για το επόμενο εργαστήριο.

**3ο Εργαστήριο:** Δημιουργία διαφημιστικού φυλλαδίου και αφίσας.

**Σκοπός του εργαστηρίου** είναι οι μαθητές/τριες να δημιουργήσουν διαφημιστικό φυλλάδιο για το ταξίδι που έχουν σχεδιάσει.

**Ενδεικτική διάρκεια εργαστηρίου:** 1 διδακτική ώρα (Προτείνεται αξιοποίηση του εργαστηρίου στο μάθημα των Εικαστικών και των ΤΠΕ).

Οι μαθητές/τριες σε ομάδες επιχειρούν τη δημιουργία ενός διαφημιστικού φυλλαδίου ανάλογα με το ταξίδι που έχουν σκεφτεί, αξιοποιώντας το πρόγραμμα επεξεργασίας κειμένου (Word). Εδώ γράφεται βήμα-βήμα όλο το ταξίδι (Φύλλο Εργασίας 2 – ΠΑΡΑΡΤΗΜΑ 1).

Επίσης, με τη βοήθεια και του/της εκπαιδευτικού της Πληροφορικής αξιοποιούν ένα από τα ελεύθερα λογισμικά π.χ. το <https://www.canva.com/el_gr/>, προκειμένου να δημιουργήσουν μια διαφημιστική αφίσα. Η συγκεκριμένη δραστηριότητα προτείνεται να πραγματοποιηθεί στο εργαστήρι πληροφορικής, ώστε η κάθε ομάδα να έχει διαθέσιμο έναν υπολογιστή. Ο/Η εκπαιδευτικός της τάξης ή ο/η εκπαιδευτικός της Πληροφορικής συντονίζει τη διαδικασία και βοηθά τα παιδιά στην εξοικείωσή τους με το λογισμικό δημιουργίας αφίσας. Ο/Η εκπαιδευτικός μπορεί επίσης να αξιοποιήσει όποιο ελεύθερο λογισμικό δημιουργίας αφίσας επιθυμεί ή γνωρίζει.

Αφού δημιουργήσουν το διαφημιστικό έντυπο και την αφίσα, η κάθε ομάδα αναρτά τις εργασίες της στη γωνιά των εργαστηρίων.

Στο πλαίσιο του αναστοχασμού, οι μαθητές/τριες γράφουν σε ένα μικρό χαρτάκι (post it) μια λέξη ή μια μικρή φράση που να αντιστοιχεί στο τι έμαθαν από το εργαστήριο αυτό και το «παίρνουν» μαζί τους για το επόμενο εργαστήριο.

**4ο Εργαστήριο:** Δημιουργία διαφημιστικού βίντεο

**Σκοπός του εργαστηρίου** είναι οι μαθητές/τριες να δημιουργήσουν ένα βίντεο προκειμένου να διαφημίσουν τον τόπο του ταξιδιού που οργάνωσαν.

**Ενδεικτική διάρκεια εργαστηρίου:** 1 διδακτική ώρα (Προτείνεται αξιοποίηση του εργαστηρίου στο μάθημα των ΤΠΕ και στο μάθημα των Εικαστικών).

Οι μαθητές/τριες σε ομάδες σκέφτονται και συζητούν σχετικά με το περιεχόμενο του βίντεο που καλούνται να δημιουργήσουν.

Συμπληρώνουν το Φύλλο Εργασίας 3 προκειμένου να οργανώσουν τη δουλειά τους. Αφού το συμπληρώσουν συζητούν και αποφασίζουν τι θα φέρουν την επόμενη φορά μαζί τους, προκειμένου να αρχίσουν τη διαδικασία δημιουργίας του βίντεο. Για τη δημιουργία βίντεο μπορεί να αξιοποιηθεί π.χ. το ελεύθερο λογισμικό <https://www.canva.com/>. Η συγκεκριμένη δραστηριότητα πρέπει επίσης να πραγματοποιηθεί στο εργαστήρι πληροφορικής, ώστε η κάθε ομάδα να έχει διαθέσιμο έναν υπολογιστή. Ο/Η εκπαιδευτικός της τάξης ή ο/η εκπαιδευτικός της Πληροφορικής, συντονίζει τη διαδικασία και βοηθά τα παιδιά στην εξοικείωσή τους με το λογισμικό δημιουργίας βίντεο.

Ο/Η εκπαιδευτικός μπορεί επίσης να αξιοποιήσει όποιο ελεύθερο λογισμικό δημιουργίας βίντεο επιθυμεί ή γνωρίζει.

Στο πλαίσιο του αναστοχασμού, οι μαθητές/τριες γράφουν σε ένα μικρό χαρτάκι (post it) μια λέξη ή μια μικρή φράση που να αντιστοιχεί στο τι έμαθαν από το εργαστήριο αυτό και το «παίρνουν» μαζί τους για το επόμενο εργαστήριο.

**5ο Εργαστήριο:** Τα ταξίδια που σας προτείνουμε!

**Σκοπός του εργαστηρίου** είναι οι μαθητές/τριες να δημιουργήσουν ανάρτηση στην ιστοσελίδα του σχολείου τους προβάλλοντας τα ταξίδια που έχουν δημιουργήσει.

**Ενδεικτική διάρκεια εργαστηρίου:** 1 διδακτική ώρα (Προτείνεται αξιοποίηση του εργαστηρίου και στο μάθημα των ΤΠΕ).

Αφού οι μαθητές/τριες ολοκληρώσουν και τη δημιουργία βίντεο, ετοιμάζουν σχετική ανάρτηση στην ιστοσελίδα του σχολείου τους. Η κάθε ομάδα συντάσσει σχετικό κείμενο, και αναρτά το φυλλάδιο με το πρόγραμμα του ταξιδιωτικού προορισμού, την αφίσα και το βίντεο. Η ανάρτηση μπορεί επίσης, να περιέχει φωτογραφίες όλης της διαδικασίας.

Εναλλακτικά προτείνεται η δημιουργία e-book με στιγμιότυπα από τα 7 εργαστήρια αξιοποιώντας το ελεύθερο λογισμικό e-book creator (<https://bookcreator.com/>).

Στο πλαίσιο του αναστοχασμού οι μαθητές/τριες γράφουν σε ένα μικρό χαρτάκι (post it) μια λέξη ή μια μικρή φράση που να αντιστοιχεί στο τι έμαθαν από το εργαστήριο αυτό και το «παίρνουν» μαζί τους για το επόμενο εργαστήριο.

**6ο Εργαστήριο: Αυτοαξιολόγηση**

**Σκοπός του εργαστηρίου** είναι οι μαθητές/τριες να εισαχθούν στη διαδικασία αυτοαξιολόγησης, αλλά και ετεροαξιολόγησης.

**Ενδεικτική διάρκεια εργαστηρίου:** 1 διδακτική ώρα

Αρχικά γίνεται συζήτηση προκειμένου να αξιολογηθεί η εμπλοκή των μαθητών/τριών στη μαθησιακή εμπειρία των εργαστηρίων. Η συζήτηση μπορεί να πάρει τη μορφή δομημένων συνεντεύξεων σε επίπεδο ομάδων, αλλά και κοινοποίησής της στην ολομέλεια της τάξης.

Στη συνέχεια δίνεται ρουμπρίκα αυτοαξιολόγησης, των μαθητών/τριών. Επιπλέον, η δημιουργία ατομικού ή συνεργατικού portfolio (όπου συγκεντρώνουν τα φύλλα εργασίας, τα post it κ.λπ.) δίνει τη δυνατότητα στους/στις μαθητές/τριες να έχουν μια επιπλέον εικόνα της προόδου που έχουν αναπτύξει κατά τη διάρκεια των εργαστηρίων.

**7ο Εργαστήριο: Αναστοχασμός–και προτάσεις επέκτασης**

**Σκοπός του εργαστηρίου** είναι οι μαθητές/τριες με τον/τη δάσκαλό/α τους, να αναστοχαστούν πάνω στην όλη εμπειρία των εργαστηρίων και να συζητήσουν πιθανούς τρόπους διάχυσης στην ευρύτερη κοινωνία των δράσεων που ολοκλήρωσαν.

**Ενδεικτική διάρκεια εργαστηρίου:** 1 διδακτική ώρα

Οι μαθητές/τριες εργάζονται πάλι σε ομάδες, συζητούν, και η κάθε ομάδα κάνει τις προτάσεις της για επιπλέον δράσεις επέκτασης της μαθησιακής εμπειρίας που είχαν. Για παράδειγμα, θα μπορούσαν να προτείνουν αντίστοιχες δράσεις που συνδέονται και με τη διαφήμιση ενός άλλου ταξιδιού. Επίσης, στο πλαίσιο του εργαστηρίου αυτού θα μπορούσε να συζητηθούν και να προταθεί η επίσκεψη σε ένα τουριστικό γραφείο της περιοχής τους, προκειμένου οι μαθητές/τριες να πάρουν συνέντευξη από όσους εργάζονται εκεί και να ενημερωθούν περαιτέρω για σχετικά θέματα που μπορεί να τους ενδιαφέρουν.

Τέλος, θα μπορούσαν να συζητηθούν και επιπλέον δράσεις διάχυσης. Είναι πολύ σημαντικό να ακούσουμε τους/τις μαθητές/τριες μας και να οργανώσουμε πιθανότατα επιπλέον δράσεις διάχυσης με βάση τις προτάσεις τους.

Στο πλαίσιο του αναστοχασμού οι μαθητές/τριες γράφουν σε ένα μικρό χαρτάκι (post it) μια λέξη ή μια μικρή φράση που να αντιστοιχεί στο τι έμαθαν από το εργαστήριο αυτό και το «παίρνουν» μαζί τους για την τελική συζήτηση- αξιολόγηση του συγκεκριμένου Εργαστηρίου Δεξιοτήτων.